Vedenie školy oznamuje všetkým zamestnancom školy, žiakom a rodičom, že na základe rozhodnutia Úradu verejného zdravotníctva SR školy ostávajú zatvorené až do odvolania. Prosím, aby ste stránku školy pravidelne sledovali.

V prvom rade je dôležité riadiť sa aktuálnymi informáciami o stave šírenia koronavírusu a prispôsobovať režim fungovania aj počas pracovných činností (či už doma, alebo v práci), dodržiavať najmä hygienické odporúčania a obmedziť sociálne kontakty.

Pre školy a školské zariadenia platia usmernenia Ministerstva školstva, vedy, výskumu a športu SR a následne zriaďovateľa.

**Pedagogickým zamestnancom zároveň oznamujeme**, že naďalej prebieha práca z domu. Nakoľko sa predpokladá, že školy zostanú dlhšie zatvorené, je potrebné preberať látku podľa učebných osnov v závislosti od ročníka a jednotlivých variantov. Triedni učitelia podľa dohody s rodičmi svojich žiakov, pravidelne zadávajú učivo, ktoré žiaci doma vypracujú.

**Zároveň prosíme aj našich rodičov o úzku spoluprácu s triednymi učiteľmi. Je v záujme nás všetkých, aby sme tieto náročné dni zvládli a predovšetkým, aby naše - Vaše deti zbytočne veľa nezameškali a i naďalej (aj keď v netradičných formách) si plnili svoje školské povinnosti, aby deti neprišli o tieto návyky.**

Je nesmierne dôležité, aby sme všetci partnersky komunikovali a vo vzájomnom dialógu hľadali spoločné riešenia novej situácie. Rovnako je potrebné aj na úrovni učiteľ, žiak a rodič nájsť vo vzájomnej komunikácii vhodný model pre zabezpečenie rozvoja žiakov a detí aj v tejto mimoriadnej situácii, pri rešpektovaní ich aktuálnych možností, individuálnych schopností. Rodičia aj učitelia prežívajú veľmi náročné chvíle: často musia skĺbiť svoj osobný život s prácou z domu, súčasne zabezpečujú starostlivosť o domácnosť, deti a pomáhajú aj svojim rodičom, prípadne starým rodičom. Situácia sa môže skomplikovať ešte viac, ak sa v rodine vyskytne choroba. Aj preto sú najdôležitejšie odporúčania týchto dní **pochopenie, vychádzanie si v ústrety, dohoda, konsenzus, rešpekt a spolupráca.**

Ďalej Vás chceme informovať, že sú spustené vyučovacie programy na Dvojke, ktoré sa predĺžia zo súčasných 45 minút na 100 minút s dôrazom na žiakov so špeciálnymi výchovno – vzdelávacími potrebami. Rovnako ministerstvo školstva predstavilo novú platformu na dištančné vzdelávanie – webovú stránku [www.ucimenadialku.sk](http://www.ucimenadialku.sk), kde nájdu učitelia, žiaci ale aj rodičia materiály na digitálne vzdelávanie a ďalšie dôležité informácie. Cieľom je ponúknuť inšpirácie pri riešení situácie počas prerušeného vyučovania na školách. Stránka sústreďuje všetky **dôležité termíny a usmernenia pre školy a školské zariadenia** tak, aby disponovali jasnými a jednoznačnými informáciami.

Sprístupnené sú online vzdelávacie hry pre deti so ŠVVP „PinfHry“, na stránke VÚDPaP.

Na stránke eduworld.sk nájdete rôzne užitočné portály a weby.

V prípade neodkladných záležitostí sa môžete na nás obrátiť cez e-mailovu adresu školy: [szsi139@stonline.sk](mailto:szsi139@stonline.sk)

Tel. číslo: 0902 294 111 (tajomníčka školy, ktorá tiež pracuje z domu)